શિયાળામાં વાતાવરણ એકંદરે સુખદાયક હોય. ઠંડકના લીધે ગમે તેવી વિકટ પરિસ્થિતિ થાળે પડી જાય. ઉનાળામાં ગરમી બધાને માથે ચઢેલી હોય. આખી બસમાં બધાની આગવી સુગંધથી બનેલી એક અલગ જ પ્રકારની ગંધ આવી રહી હોય. લોકો વગર નહાયે નહાઈ લે એવી પરિસ્થિતિ સર્જાય. અને આ સમયે ઝઘડાકિંગ મુસાફરોનો પારો ટોચ પર જતો રહે છે. એટલે ઘણું ના થવાનું પણ થઇ જાય. તમને એમ લાગતું હોય કે વરસતા વરસાદમાં ટુ-વ્હીલર લઈને જાવા કરતા બસમાં જઈએ પણ સાહેબ તમે અહીંયા પણ પલળ્યાં વિના નથી રહેવાના. દરેક બારીઓમાંથી ઝરણાં વહેવાના ચાલુ થઇ જાય અને આ સમયે વિન્ડો-સીટ ના મેળવવા માટે સ્પર્ધા થાય.